জল ছাড়া নিয়ে সংঘাত, ডিভিসিকে ই-মেল রাজ্যের

কলকাতা: ফের ডিভিসির জল ছাড়া নিয়ে রাজ্য সংঘাত চরমে। অতীতে ডিভিসির এই আচরণের জন্য রাজ্য তার প্রতিনিধি তুলে নিয়েছিল ডিভিসি থেকে। ডিভিসিকে এবার কড়া ই-মেল রাজ্যের তরফে। রাজ্যের সঙ্গে আলোচনা না করেই ফের জল ছাড়ার অভিযোগ।

রবিবার রাজ্যের সঙ্গে আলোচনা না করেই ডিভিসি জলাধার গুলি থেকে ৬০ হাজার কিউসেক জল ছেড়েছে বলেই অভিযোগ রাজ্যের। রাজ্যের তরফে বলা হয়েছে, ” এটা খুব দুর্ভাগ্যজনক রাজ্যের পরিস্থিতি না বিচার করে ও আলোচনা না করেই ডিভিসি জলাধারগুলি থেকে এইভাবে জল ছাড়ল। ডিভিসিকে অনুরোধ করা সত্ত্বেও সেই অনুরোধ উপেক্ষা করা হচ্ছে। ডিভিসি জলাধার গুলি থেকে এই পরিমাণ জল ছাড়া দরুন ফের বন্যা পরিস্থিতি তৈরি হচ্ছে। টানা বৃষ্টির জেরে ইতিমধ্যে বেশ কয়েকটি নদীর জল বিপদসীমার স্তরে রয়েছে। ডিভিসির জল ছাড়ার ফলে পূর্ব ও পশ্চিম মেদিনীপুরের একাধিক অংশ নতুন করে প্লাবিত হতে পারে। এইরকম আচরণের কারণে অতীতে ডিভিসি থেকে রাজ্যের প্রতিনিধি তুলে নেওয়া হয়েছিল। এটা মনে রাখবেন আপনারা। উর্ধ্বতন কর্তৃপক্ষের সঙ্গে কথা বলুন। জল ছাড়ার পরিমাণ কমান।”

আরও পড়ুন: আয়া-পরিচারকদের তথ্য যাচাইয়ের জন্যেও বিশেষ ফর্ম আনছে লালবাজার

এরআগেও ডিভিসির জল ছাড়া নিয়ে তোপ দেগেছেন মুখ্যমন্ত্রী মমতা বন্দ্যোপাধ্যায়। বন্যায় প্লাবিত হয়েছে একাধিক এলাকা। তারপরও কোনও হেলদোল নেই বলেই অভিযোগ রাজ্যের। কবে এই সমস্যা থেকে মুক্তি পাবে রাজ্যবাসী, সেই প্রশ্ন উঠছে।